Socialdemokratiets boligudspil

Flere blandede boligområder Kommunerne skal have mulighed for at kræve, at helt op til 33 procent af nye boligområder reserveres til almene boliger.

Tag-over-hovedet-garanti til studerende

Der skal indføres en tag-over-hovedet-garanti i de fire store studiebyer, så de studerende som minimum er sikret et sted at bo fra studiestart og frem til efterårsferien. Det kan på den korte bane gøres ved brug af containerboliger, vandrehjem og beboelsesvogne på campingpladser.

Ny medejerbolig alle har råd til

I samarbejde med de store byer skal der udvikles en ny medejerbolig. Det kunne være en boligform, hvor 10-50 procent af boligen ejes af beboeren, mens resten ejes af en fond eller lignende organisation.

110.000 nye boliger

I København, Aarhus, Odense og Aalborg er målet at bygge 110.000 nye private og almene boliger frem mod 2031. 60.000 skal ligge i hovedstaden, de 50.000 andre i de øvrige byer.

Stop for udenlandske kapitalfondes opkøb af billige lejeboliger

Udenlandske kapitalfonde skal ikke tjene penge ved at presse almindelige lønmodtagere ud af byen. Det skal ske ved at stramme op for boligreguleringsloven.

Lavere husleje i almene boliger

Grundskylden for almene boliger skal tage højde for, at almene boliger ikke giver samme indtægter som private udlejningsejendomme.

Bevar de billige private lejeboliger

Der skal laves en boligfond, der kan opkøbe og fastholde billige lejeboliger. Boligfonden skal være ejet af den danske stat.

Andelsboligen skal være et billigt alternativ

Udbetalingen ved køb af en andelsbolig skal kun dække fem procent af prisen på selve andelsbeviset. Dermed bliver det lettere for flere at komme ind på andelsboligmarkedet.

Billigere at bygge almene boliger

Særregler til nybyggeri af almene boliger skal fjernes, da det fordyrer byggeriet.

Flere ældreboliger

Kommunerne skal have bedre rammer til at bygge flere pleje- og ældreboliger. Og så skal det understøttes, at der kan bygges flere seniorbofællesskaber.

Kilde: Socialdemokratiets boligudspil 'Byer med plads til alle'.